**VærløseVinVenner i 25 år**

**Starten i 1994**

Michael Støvelbæk var ansat i Baltica, hvor han i 8 år var formand for firmaets vinklub; og der fik en bred kontaktflade til leverandører, foredragsholdere m.m.

Sideløbende holdt Michael fra 1988 til og med 1995 foredragsrækker i FOF om vin.

Da Michael i 1994 skiftede job fra Baltica til Falck – og dermed stopper i Balticas vinklub, sam­tidig med at Falck den gang ikke tillod medarbejderne at oprette en firmavinklub, ønsker han at danne en forening, hvor han boede. Så i august 1994 skriver han til dem, han ken­der i vinsammenhæng i Værløse:

”*Kære xx!*

*Jeg skriver til dig fordi du har vist interesse for at vide mere om den vin du drikker, og jeg er derfor sikker på, at du vil være interesseret i at høre mere om, hvad Værløses VinVenner er for noget!*

*Efter at jeg pg.a. jobskifte har sagt farvel til Balticas Vinklub, har jeg fået lyst til at starte en vinklub op i mere lokalt regi, og det har derfor været naturligt, dels at tage udgangspunkt i mit eget lokalområde – Værløse, og dels at starte med at spørge dig, som jeg kender som vininteresserede fra mange hyggelige vinaftener gen­nem årene.*

*Ideen med VærløsesVinVenner skal være at samle et forum af interesserede vindrikkere omkring følgende aktiviteter:*

* *afholdelse af smagninger med eksterne foredragsholdere (3-4 gange om året)*
* *fælles deltagelse i eksternt arrangerede smagninger*
* *formidling af ”sidste nyt”*
* *fælles vinindkøb med rabatfordele*
* *”garage”smagninger*

*Vinklubben skal være et non-profit foretagende uden kommunale tilskud el. lign., men da vi skal have et sted at kunne afholde vores egne smagninger, skal vi formelt danne en forening for at få den officielle godkendel­se der gør, at vi kan benytte kommunale lokaler uden vederlag. Men udover et årligt kontingent på f.eks. 100 kr. pr. husstand, er det tanken, at foreningen skal drives efter et princip om brugerbetaling, så hver enkelt be­taler kostprisen for de aktiviteter, man deltager i.*

*Af formalitetsmæssige, men også praktiske, årsager skal foreningen altså have en bestyrelse og et sæt ved­tægter, og der indkaldes derfor til stiftende generalforsamling tirsdag d. 20. september 1994 kl. 19.30 i Hare­skovhvile (det gamle posthus bagved Irma). I forbindelse med generalforsamlingen afholdes naturligvis en mindre vinsmagning og prisen for deltagelse udgør 75 kr. pr. person, der skal være undertegnede i hænde senest lørdag d. 10. september 1994.*

*Har du spørgsmål eller kommentarer til ovenstående, er du meget velkommen til at kontakte mig. I dagtimer­ne på telefon 43 43 70 22 og ellers på telefon 40 25 47 58. Ligesom du naturligvis er velkommen til at give denne indbydelse videre til familie og venner.*

*Med håbet om, at også du har lyst til at være med i VærløsesVinVenner!.*

*Med vinlige hilsener*

*Michael Støvelbæk*

*Birkegården 79*

*Kr. Værløse*

*3500 Værløse*

*P.S. For god ordens skyld skal jeg understrege, at dette initiativ skal ses helt uafhængigt af de fore­drags­ræk­ker, jeg afholder i FOF-regi i sæsonen 1994/95*”

Der mødte knapt 50 deltagere op til den stiftende generalforsamling, hvor forslaget til ved­tæg­ter blev minutiøst gennemgået og revideret. Herunder blev navnet for vinklubben æn­dret til VærløseVinVenner – altså uden ejefalds s.

Som bestyrelsesmedlemmer blev valgt: Michael Støvelbæk, Laila Thostrup, Per Rasmus­sen, Finn Bronée og Michael Mortensen. Som suppleanter valgtes Ole Harpøth og Car­sten Skovbro og endelig blev Keld Bonde Jensen valgt som revisor og Per Larsen som re­visorsuppleant.

**Formænd**

Den første bestyrelse konstituerede sig med Michael som formand, og det fortsatte han med indtil medio 2007, hvor han ønskede, at nye kræfter skulle overtage. Her blev så Niels Nehrkorn valgt, og han fortsatte til medio 2012, hvorefter Marlene Strøyer overtog formandskabet indtil medio 2015, hvor vores nuværende formand Alice Rudkjær kom til. Bestyrelserne har altid konstitueret sig selv og valg formanden blandt deres midte.

Michael vidste meget om vin – og han var god til blindsmagninger, hvor han som oftest kunne identificere druen. Han var en god formand både for klubben og for bestyrelsen, som han styrede kontant og sagligt.

Mange arrangementer havde således Michael som foredragsholder.

Niels fortsatte Michaels arbejde. Han uddelegerede mange opgaver, så alle i bestyrelsen havde ansvar og opgaver at udføre, så Niels ”blot” så til, at opgaverne blev udført. Bestyrelsesmøderne og arrangementerne blev derfor mere afslappede – men stadig lige frugtbare for medlemmer af klubben og for bestyrelsen. Niels siger ” Da jeg stoppede som formand i 2012, havde jeg siddet i 5 år og syntes, at nu skulle nye kræfter til; også fordi jeg syntes, at jeg ikke skulle gro fast i det ærefulde embede. Så derfor valgte jeg at stoppe og lade nye komme til.”

Marlene overtog det ”ærefulde embede”, som hun bestred på bedste vis i 3 år. Klubben udviklede sig, og formandshvervet krævede sit. Og da Marlene havde travl på arbejdet, gav hun stafetten videre i 2015.

Alice er klubbens nuværende formand. Hun overtog jobbet efter Marlene i 2015. Udover at stå i spidsen for bestyrelsen påtog Alice sig flere opgaver, såsom PR-ansvar, kommuni­ka­tion med aviser o.l. samt repræsentant i Satellitten. Så pga. hendes mange andre tillids­hverv uden for VVV, var der nok at se til.

**Arrangementer**

Hovedopgaven for VVVs bestyrelse har altid været at arrangere vinsmagninger enten i for­e­ningsregi eller ude hos leverandører o.l.; og antallet af årlige arrangementer har i gen­nem­snit ligget på 8 smagninger pr. sæson (min 6 – max 12).

I starten af foreningens leveår betalte man et mindre beløb (100-150 kr.) i husstands­kon­tin­gent, og så betalte man derudover for de arrangementer, man deltog i. Dette blev dog ændret på generalforsamlingen i 2006, hvor kontingentet blev ændret fra 100 til 600 kr., så nu også alle ordinære smagninger var inkluderet i kontingentet – men kun gældende for 1 person. Det tog dog et stykke tid at nå dertil, så forud var der et par år med både den nye og den gamle betalingsform.

For sæsonen 2003/2004 skriver bestyrelsen således:

”*I er vant til at betale dels et husstandskontingent på 100-200 kr. (som fastsat på general­for­sam­lin­gen) dels at betale for de enkelte arrangementer I deltager i, hvor prisen svinger afhængig af arran­ge­­mentets indhold. Normalprisen er 125 kr. Små billige arrangementer kan gøres for 100 kr. – mens store arrangementer kom­mer op på 300 kr. pr. deltager. Dette vil vi fortsætte med. Men som et al­ter­­nativ kan man nu - i stedet for at betale for hvert enkelt arrangement - betale 600 kr. en gang for alle. Normalt holder vi 8-9 arrangementer i løbet af sæsonen til en samlet pris 1.000-1.200 kr., hvis man deltager i alle smagninger inkl. årets store vin­middag. Alt dette kan man nu få samlet for 600 kr. Udover den store rabat, har det den sto­re fordel, at man ikke skal have penge med til hvert arran­ge­ment. Det er ca. ½ pris – til gengæld bli­ver der ikke refunderet for aflyste arrangementer og be­ta­lin­gen gælder kun fremad. Jo før man be­ta­ler 600 kr. jo mere sparer man. Kom­mer man fx til sæ­so­nens første arran­gement og betaler de 600 kr. skal man ikke også betale de 100 kr. for aftenens smagning – de er så med i de 600 kr. Betaler man derimod enkeltvis for de første 3 arrange­men­ter bliver disse ikke refunderet, hvis man til det 4. ar­rangement ønsker at skifte til samlet betaling med 600 kr. for resten af sæsonen. Rabatten er na­tur­ligvis personlig, så 2 medlemmer kan ikke deles om skiftevis at komme gratis til arrange­men­ter­ne ☺. Evt. tillægsudgifter som bustransport ved ekskur­sioner er ikke indbe­fattet i de 600 kr; ligesom husstandskontingentet heller ikke er inkluderet.*”

**Vinmiddage**

Til alle arrangementer var der altid lidt at spise, så man spiste sjældent hjemmefra før et vin­arrangement. Og en gang om året gjorde man noget særligt ud af maden. Michael skrev således i VinNyt i marts 1995:

”*Bestyrelsen har besluttet, at vi en gang om året vil afholde en særlig vin-aften, hvor vi vil sætte mad og vin i højsædet, og så se mindre seriøst på den teoretiske indlæring. Ideen er således, at et lille team af allerede udvalgte frivillige vil tilberede en lækker middag med diverse retter, hvortil vi vil servere et antal udsøgte vine, der som fællesnævner vil have, at de prismæssigt (og dermed forhåbentlig også kvalitetsmæssigt) vil ligge et par streger over den dagligvin, de fleste af os sikkert gør det i.*

*Da vi ikke vil gå på kompromis med ret meget denne aften bliver prisen også sat relativ højt, nemlig 275,- kr pr. deltager, men til gengæld lover vi også en stor vin- og madoplevelse. Dette eksklusive arrangement af­hol­des lørdag d. 29. april 1995 på Hareskovhvile bag Værløse Bymidte, og tager sin begyndelse kl. 18.30. Hvomår vi slutter, afhænger egentlig blot af sidste mand (der slukker og lukker!).*”

Og vinmiddagene fortsatte år efter år indtil 2002 – hvor der blev holdt en pause indtil 2009, hvor de blev genindført. Pausen skyldes bl.a., at det de første år var et stort arbejde at fin­de en kok; og således blev vinmiddagen flere gange flyttet. Fx blev planlagte vinmiddage i 2003 og 2004 ikke gennemført; og vinmiddage i foråret 1996 blev flyttet 3 gange til efter­å­ret 1997, ligesom vinmiddag 1998 blev ændret flere gange indtil maj 2000.

Derfor var de nye vinmiddage fra 2009 altid ude på en restaurant (fx Mediteraneo i Vær­lø­se) eller i en vinbutik (Alverdens Vine i Farum), og de blev altid holdt som ekstraordinære arrangementer, dvs. arrangementer med en egenbetaling. Deltagerantallet varierede – men i gennemsnit kom der 29. Foreningen gav hvert år et mindre tilskud til medlemmer, mens ledsagere betalte kostpris eller mere ☺.

I 2009 skrev bestyrelsen i VinNyt

”Så er årets VinMiddag på plads. Vi har såvel menu som vine på plads – men synes det skal være en be­ha­ge­lig overraskelse, hvad de 8 retter - inkl. hver sin vin – indeholder. Ja du læste rigtigt 8 retter, når vi tæller kaffen med! Hvis det er vigtigt for dig at kende menuen forinden, kan du selvfølgelig få den oplyst ved hen­ven­delse til en fra bestyrelsen. Under VinMiddagen vil der være vinquizz og dejlige forårssange – og selv­føl­gelig en præmie til den, der vinder quizzen ☺. Og bedst af alt – der er ingen, der denne dag skal hverken sæt­te stole op eller vaske op bagefter. VinMiddagen kan meget vel trække lidt ud – men vi slutter dog inden sidste tog og S-bus forlader Værløse, hvis du kommer udenbys fra. Bemærk at vi har valgt restaurant Medi­ter­raneo – tæt på krydset Kolle Kollevej/Ballerupvej.”

Og som der står, indførte man nu en vinquiz, som gav meget grin, da spørgsmålene stort set alle var umulige at svare på. Og også ”sangbogen” blev indført og hvert år støvet af, og medbragt. Ikke sådan at der var en plan for, hvad man skulle synge, men sådan at de, der havde lyst, foreslog en sang fra sangbogen. Og så sang man løs – det blev vel til 4-5 sange hvert år.

Vinmiddagene blev holdt i Hareskovhvile, Espebo Fælleshus og Satellitten samt på re­stau­ranterne Mediteraneo, Romarin, El Tapeo, Lundgren og i butikken Alverdens Vine,

**Vinrejser**

Klubben og dens bestyrelser har altid været interesseret i at arrangere vinrejser selvom det ville være et stort arbejde og der var flere tilløb hertil. Faktisk var første vinrejse plan­lagt til 20. maj 1995, hvor Michael skrev: ”*Svipturen til Bordeaux d. 20. maj 1995 er nu ved, at tage form i planlægningsfasen. Vi stiler efter d. 20 maj (lørdag) med afgang fra Kastrup kl 7.00 og hjemkomst samme sted 23.00 samme dag. Vi regner med besøg hos Pape Clement i Greves, et par timer på egen hånd i St. Emilion og besøg på Chateau La. Croix du Gay og Chateau Magdaleine i St. Emilion. Ca. pris. 1700 kr/ person alt incl. Ønskes yderligere oplysninger bedes I kontakte Michael Støvelbæk senest 24/1, da vi forventer hurtig overbookning (7 vinklubber deltager i dette joint-venture).*”

Turen blev dog aflyst – vistnok pga. for få tilmeldte.

Gennem årerne blev vinrejser ofte foreslået på generalforsamlinger, og VinNyt holdt derfor medlemsskaren orienteret om vinrejser, som andre tilbød, så man så kunne melde sig til. Men først i 2018 lavede bestyrelsen en decideret vinrejse for VVV. Turen gik til Languedoc og havde Ulla Rudbeck som rejseleder. 20 fra klubben (medlemmer og medlemmers ven­ner) var med på en 5 dages tur med vinsmagninger, sightseeing og gode kulturelle og ga­stronomiske oplevelser. Prisen var 5.600 og blev meget positivt bedømt af de deltagende.

Året efter i 2019 koblede VVV sig på en anden vinrejse, nemlig en 4 dages tur til Lleida i Nordspanien, arrangeret af en bekendt af forrige års rejseleder. VVV omtalte turen, men havde ingen indflydelse på hvorhen, hvordan og hvornår. Måske var det grunden til at kun 4 fra klubben deltog.

**Hvor blev arrangementer holdt**

De første år mødtes man på Ll. Værløse Skole, og efter et par år blev Hareskovhvile brugt som mødested. Indimellem var også forsamlingshuset i Kr. Værløse og dramasalen på Søn­dersøskolen i brug. I 1999 begynder man så at bruge Værløse biblioteks lokale 2 i kæl­deren – og i slutningen af 2006 blev satellitten inddraget som mødested. I starten mest i lokalerne i kælderplan (lokale 2 eller 4) – men sidenhen det nuværende brugte lokale ”Salen” på 1. sal. Så de mest benyttede mødesteder har været:

* Ll. Værløse Skole lokale 45 (i kælderen i den "nye" bygning ud mod Ryet vej tæt ved Fiskebækvej)
* Uformelle ”terrassesmagninger” hos Laila & Kenneth (Præstevænget 6)
* Uformelle ”Værkstedssmagninger” hos tømrerfirmaet Witocan (Kr. Værløsevej 16)
* Hareskovhvile
* Dramasalen på Søndersøskolen
* Satellitten lokale 2, 4 og Salen fra ultimo 2006
* Forsamlingshuset i Kr. Værløse (Smedegade lige ved kirken)
* Værløse Bibliotek, mødelokale 2 i kælderen
* Hareskov bibliotek

**Medlemsantallet** var i slutningen af første sæson 38 husstande svarende til knapt 76 med­lemmer. Efter 7 år var medlemstallet dog dalet og økonomien skrantede, så på ge­ne­ralforsamlingen i år 2000 var et af punkterne ”7 års krisen”. Debatten på general­forsam­lin­gen var livlig og konstruktiv og konklusionen var:

* Det er uhyre vigtigt at klubben får en betragtelig medlemstilgang for at nå den kri­ti­ske masse, der vil give et stabilt og tilstrækkelig højt antal deltagere til hvert arran­ge­ment
* Der ønskes flere arrangementer, gerne blot i klubregi, dvs. uden ekstern fore­drags­hol­der og ligeledes gerne arrangeret af klubmedlemmerne. Desuden ønskes i stør­re udstrækning mulighed for at kunne købe vine efter arrangementerne
* Der er et stort ønske om langtidsplanlægning med hensyn til datoer for arrange­men­terne

Og for at styrke nyoptagne medlemmer, indførte klubben i midten af 2010’erne (måske 2015) den stadig gældende regel, at hvis man får en ven/et familiemedlem til at melde sig ind i klubben, modtager man 1 fl. Vin – hvis man husker at bede om det ☺.

**Ud af huset**

Klubben lagde fra starten nogle arrangementer ude hos leverandører, såsom

* DZ-wine i Herlev (fra starten)
* 100.000 flasker (Lyngby) (fra 1996)

Og fortsætter med arrangementer hos

* Holte Vinlager i Kr. Værløse
* Dronningegård vinimport
* Skjold Burne vinfestival
* Dansk Vincenter
* CultWine i Hareskovby
* BIE’s bryglab i Farum

Og så blev der også lavet vinsmagninger på

* Hotel d’Angleterre
* Langelinie Pavillonen
* Schäffergården
* Moltkes Palæ
* UNI-C (søstervinklub til VVV)

Besøg i 100.000 flasker i Lyngby hos Jan van Deurs var et årligt meget populært arran­ge­ment indtil 2008, hvor forretningen lukkede.

**Generalforsamlinger** havde allerede 1. år den regel, at ”Foreningen er vært ved et glas vin under generalforsamlingen.” Og havde også tit som tema efter generalforsamlingen ”Be­styrelsens favoritter”, hvor hvert bestyrelsesmedlem kom med sin favoritvin.

**EDB**

I 1994 var edb endnu ikke hver mands ejendom, så Michael sendte skriftlige nyhedsbreve ud før hvert arrangement, og kassereren krævede bankindbetaling for tilmelding til arran­ge­menterne. I 2000 blev det dog muligt at betale direkte, når man ankom, idet kassereren så sad med sin cigarkasse og sin liste over dem, der havde tilmeldt sig. Det var nemlig så­dan, at nederst på de udsendte nyhedsbreve var der en tilmeldingstalon, som man skulle afrive, udfylde og sende til kassereren inden tilmeldingsfristen udløb.

Men allerede medio 1997 kom VVV på nettet – i første omgang via Michaels egen hjem­me­si­de www.stovelbek.dk/vvvhome - hvor man kunne bede om at modtage VinNyt elek­tro­nisk.

Og primo 1996 fortalte Michael, at man havde købt et PC-program fra K&S, der bl.a. kun­ne bruges til at opbygge eget vinkartotek. Programmet kørte under Windows 3.1 eller hø­je­re versionsnummer og krævede min. 4 Mb RAM og 4 Mb fri plads på harddisken. Pro­gram­met lå på 2 disketter, der kunne rekvireres hos Michael Støvelbæk mod betaling af 25 kr., da programmet var købt i licens til VærløseVinVenner.

I efteråret 2002 får klubben sit eget domæne ”vinvenner.dk”

Hjemmesiden blev i 2008 mere professionelt udformet. Nu skulle man selv vedligeholde si­ne data (telefon, e-mail, adresse …), og man skulle til hvert arrangement enten tilmelde el­ler framelde sig. Bestyrelsen skrev i VinNyt i 2009 ”*Hvorfor skal man framelde sig, hvis man ik­ke kommer? Det er heller ikke et krav – men det giver bestyrelsen ro i sindet, når alle medlemmer hver gang står enten som tilmeldte eller som frameldte, så er vi sikker på, at alle har fået seneste VinNyt og dermed er orienteret.*

*Binder en til/framelding? Nej – du kan ændre den lige så mange gange du lyster. Prøv næste gang du vil tilmelde dig, først at framelde dig og så lige efter at tilmelde dig. Der er ingen grænse for, hvor mange gange man kan ændre sin tilmelding – og det er den seneste inden deadline, der er den gældende, hvilket også fremgår af den besked du får fra hjemmesiden, når du ændre en til/­fra­meldelse.*

*Hvordan husker man så, om man har tilmeldt sig? Ja – enten kan man jo bare prøve at tilmelde sig en gang til – så får man at vide, at man allerede er tilmeldt. Man kan også, når man tilmelder sig, udskrive den kvitteringsside, som systemet genererer. Og nu som noget nyt, kan man nu også vælge at få kvitteringen sendt til ens egen mailboks. Så ligger den der som reminder. Smart ikk ☺?*”

Og i efteråret 2013 blev det også muligt elektronisk at anmelde de arrangementer, man hav­de deltaget i – således at bestyrelsen bedre kunne styre klubbens arrangementer i den retning som medlemmerne udstak.

Primo 2016 blev hjemmesiden ændret, således at alle sider nu let kunne læses på en smart­phone.

Og i midten af 2017 blev tilmeldings- og anmeldelsessystemet automatiseret. Det betyder, at alle medlemmer får en reminder om et arrangement, når der er mindre end 72 timer til tilmeldingsfristen udløber; og får en anmodning om anmeldelses af et arrangement, man har deltaget i, når der er gået mere end 6 timer efter arrangementets start.

Sikkerhed lå bestyrelsen meget på sinde, så I 2017 blev hjemmesiden tilføjet SSL-cer­ti­fi­kat. Det betød, at adressen [http://vinvenner.dk](http://vinvenner.dk/) blev erstattet af [https://vinvenner.dk](https://vinvenner.dk/), hvilket indebar, at forbindelsen mellem pc og VVV-serveren blev krypteret, så tredjemand ikke kun­ne opsnappe brugernavn og password i klar tekst - kun i en svær brydelig kryptering. Han kan heller ikke se, hvad medlemmerne har meldt dig til, eller deres anmeldelser.

Pga. den europæiske politik om personsikkerhed GDPR (The general data protection regulation) fik VVV i november 2018 sin egen datapolitik, hvori der bl.a. står:

* VVV indsamler og behandler dit navn, adresse, mail, telefonnummer, start-år samt billede til at administrere dit medlemskab.
* Ved at uploade billede af dig selv giver du herved samtykke til, at VVV må offentliggøre dit billede på hjemmesiden, hvor de andre medlemmer – og kun dem – kan se dine data.
* Du kan selv redigere i dine data og holde dem ajourførte under ”Foreningen/Min profil”, herunder fjerne dit billede igen. Dine data og dit billede kan ses af de øvrige medlemmer; mens resten af verdenen ikke kan se dem.
* Du kan se, hvad de andre medlemmer kan se om dig ved at gå ind på siden ”Foreningen/Medlemmer”. Grunden til at vise dine og de øvrige medlemmers data, er ønsket om, at vi skal kende hinanden, at vi skal kunne komme i kontakt med dig, hvis der bliver aktuelt, fx ved aflysning af en vinsmagning. Som sidegevinst kan du tjekke, om andre medlemmer bor i nærheden af dig, så I evt. kan slå følgeskab til smagningerne.

I december fik 2018 VVVs hjemmesiden et chatforum – en side hvor alle kan stille forslag, komme med kommentarer, stille spørgsmål, informere om andre vinsmagninger, …

**VinNyt**

VinNyt var fra starten foreningens nyhedsbrev, hvor kommende arrangementer blev an­non­ceret, og eksterne arrangementer og tilbud omtalt. Derudover var det talerøret fra be­sty­relsen til medlemmerne.

Fra starten havde kun få medlemmer e-mail, så VinNyt blev udsendt på papir ikke blot til be­talende medlemmer, men til alle der havde ytret interesse for at modtage det. I takt med at medlemmerne fik egen e-mail, blev antallet af papirbaserede VinNyt mindsket.

Og i foråret 2003 bliver VinNyt på papir ikke udsendt hver gang – men det gør naturligvis VinNyt via e-mail. Så i en årrække herefter sendtes VinNyt ud som e-mail og nogen gange som papir, da ikke alle medlemmer har en e-mailadresse.

Ultimo 2007 strammes udsendelserne, og papirudgaven af VinNyt sendes nu kun til med­lem­mer uden e-mail og kun 1 gang i kvartalet. Men ½ år senere, medio 2008, stopper pa­pir­udsendelsen helt.

Men selvfølgelig fortsatte VinNyt med at udkomme – nu blot kun som e-mail. Og ved Vin­Nyt nr. 100 primo 2009 skrev formanden (Niels): ” Selv om en finanskrise raser over hele verden incl. lille Danmark har det aldrig gået bedre for VVV, da vi har rekordstort medlemstal, nogen af de bedste vinarrangementer og ikke at forglemme, ikke underskud på finanserne.

Jeg forventer at de kommende år vil blive mindst ligeså gode for VVV med stigende medlemstal og ingen underskud men fortsat gode arrangementer”

Michael var som sagt redaktør de første mange år. Hvor længe han fortsatte som redaktør indtil Jens tog over, er svært at sige, da datidens VinNyt var anonyme. Fra 2009 ses Jens som underskrivende redaktør, men skiftet skete vist nok omkring 2003. I hver tilfælde fort­sat­te Jens indtil Henning tog over fra medio 2014 til medio 2018, hvor tjansen gik videre til Janus Hertz.

**Kommunen og VVV**

Tidligt i foreningens liv udpegede bestyrelsen et medlem til at være PR-ansvarlig. Og den­ne tjans indebar bl.a. at vedligeholde en lille folder om VVV, så potentielle medlemmer kun­ne læse, hvad det gik ud på.

Og da VVV fra starten var en godkendt forening i kommunen, kunne vi låne lokaler til vore arrangementer uden at skulle betale herfor. Derfor var det vigtigt at gøre VVV synlig, og der­for deltog vi som oftest hver anden gang at kommunen indkaldte til FFF (Forenings Festival i Furesø Kommune). Dette blev som oftest holdt i Farum Kulturhus, hvor mange af kommunens foreninger havde en bod, hvor de kunne præsentere sig selv. VVV uddelte selvfølgelig smagsprøver på vin.

**Arrangementstyper**

I starten havde man 3 slags arrangementer, nemlig

* interne klubregi-arrangementer, hvor en fra bestyrelsen (som oftest Michael) stod for smagningen
* arrangementer med en udefrakommende foredragsholder, som kunne være en vin­importør eller en vinhandel
* besøg hos firmaer, som fx DZ-wine, 100.000 flasker o.l.

Men siden 2012 fandt bestyrelsen på mange ”tossede” arrangementer,

* nytårskur med standsmæssig påklædning.
* skovtur (fx Åsevangen)
* grill (fx Poppel Allé)
* byvandring (fx Jægersborggade)
* bycykling (fx Københavns havn)
* vinsmagning under egen biografforestilling (Sideways)
* svampejagt i Hareskov
* Gambero Rosso
* Ølsmagning
* Whisky-smagning
* vinquizzer
* Vin hos bilveteranmuseet og ølbrygningsstedet Bie

Specielt Henning Nielsen var god til at arrangere disse alternative, tossede ture, som i høj grad blev værdsat af de fleste. I VinNyt stod spøgende:

” Går bestyrelsen bersærkergang?

Først fandt de på kur, så vi måtte takke nej til majestæten – og nu vil de have os på byvandring i København med en smut til H.C. Andersens grav om eftermiddagen – er de ikke klar over, at vi har et arbejde at passe? Og en skovtur er minsandten også på repertoiret – med vinsmagning mellem myrer og vådt brænde - uf. Er de mon ikke klar over, at VVV er en seriøs vinklub, der helst mødes under parolen same procedures as every year? Heldigvis er der ikke længe til generalforsamlingen, hvor vi kan belære dem om deres opgave, og få dem tilbage på det spor, som vi trofast har fulgt i 15 år uden svinkeærinder ☺”

Også skovturene var populære – men underkastet naturen luner. Gisselfeldengen, Åse­van­gen, grill hos CultWine, grill hos skiklubben blev besøgt

Men svinkeærinderne var populære, så det blev til flere byture og flere skovture samt be­søg hos mange vinforhandleren rundt omkring i Storkøbenhavn.

I en spørgeskemaundersøgelse foretaget i 2014 viste det sig at ”ud af huset-arrange­men­ter” var de mest populære. Så bestyrelsen har nok haft fat i den rigtige ende.

**Evaluering**

I de første mange år talte man på generalforsamlinger under eventuelt om, hvad der hav­de været gode og hvad der havde været mindre gode arrangementer. Men som skrevet under EDB, kunne man fra 2013 anmelde de arrangementer, man havde deltaget i – og fra og med 2015 blev man ligefrem, automatisk bedt om en anmeldelse efter, at man hav­de deltaget i et arrangement, hvilket fik anmeldelsesraten til at stige betydeligt. Så fra den tid havde bestyrelsen ingen undskyldninger, for ikke at lave det medlemmerne foretrak.

**Foredragsholdere**

Som der står ovenfor, har VVV i sine 25 år haft utroligt mange og forskellige foredragsholdere til sine ca. 200 arrangementer. Nogle har kun optrådt en gang, mens andre har været hyppige gæster som foredragsholdere. De mest benyttede har været:

* Michael Støvelbæk (Stifter af VVV) – 16 arrangementer
* Jan van Deurs (100.000 flasker) - mindst 10 gange
* Per Thorup (Laura Vin og siden Skovgaard Vine) – 8 gange
* Henning Nielsen (Cultwine) – 7 gange
* Erik Riollet (herboende franskmand med firmaet Alfa1) – 5 arrangementer
* Per Buhl (direktør i Laudrup Vin) – 4 gange
* Jørgen Christensen (Butikschef Spar1 på Læssevej) – 4 gange
* Hans Jørgen Jensen (Navigara Vinimport) – 3 gange
* Christian Halkier (Word of wine) – 3 gange
* Bo Otterstrøm (Klubvin) – 3 gange
* Ole Porsvig (Tysk Vinklub) – 3 gange
* Poul Jacobsen (Dus med Vinen) – 3 gange
* Mauro Dogliani (Doglianivivi) – 4 gange

**Mad**

Nok er VVV en vinklub, men der har altid været lidt at spise ifm. smagningerne. I mange år betjente klubben sig at indkøb i Netto, som var billigt – men ikke kulinarisk særligt spæn­den­de. Her var det Finn Bronée, som sørgede for indkøb og anretning. Men i foreningsåret 2009/2010 blev Henning Nielsen valgt til at stå for forplejningen. Og nu kom der nye boller på suppen. Hjemmelavede retter og udsøgt kvalitet blev en fast del at smagningerne. I 2015 gik tjansen videre til Vagn Westergaard, som løftede kvaliteten nok en anelse – så me­get, så nogen bekymret spurgte, om vi brugte for mange penge på mad. Det mente be­styrelsen ikke, da standard var 100 kr. til vin og 25 kr. til mad pr. deltager.

Nu skulle man ikke tro, at VVV kunne blive ved med at servere udsøgte mad – men i 2017 gik hvervet videre til Thomas Carentius Larsen, som i den grad videreførte og forbedrede madsituationen. Ja, Thomas tog (udelukkende for VVVs skyld ☺) hvert år til Italien og hjem­bragte de herligste lækkerier, som vi stadig nyder godt af.

**Tak**

Tak til Michael Støvelbæk, Niels Nehrkorn, Christian Zilstorff, H.P. og Inge-Lise Valdal, Marlene Strøyer og Alice Rudkjær for gennemlæsning og input

*Jens R. Rasmussen, 09-03-2020*